দেশের যোগাযোগ ব্যবস্থায় বর্তমানে অরাজকতা বিরাজ করলেও স্বয়ং যোগাযোগ মন্ত্রী আবুল হোসেনের যোগাযোগ জ্ঞান যে মন্দ তা বলা যাবে না। জানা যায়, এনায়েতপুরের পীরের মেয়ের জামাই কোটিপতি জনাব আবুল হোসেন মন্ত্রিত্ব পেয়েছিলেন শেখ রেহানার আশীর্বাদে। তাই অনেকে আবুল হোসেনকে শেখ রেহানার নিয়োগপ্রাপ্ত মন্ত্রী বলতেই আগ্রহ বোধ করেন। এই বাস্তবতায় আবুল সাহেবের মনের জোর একটু বেশি। মনের জোরে অফিসে গেছেন কিন্তু কোন কাজ খুঁজে পাননি। দেশের রাস্তাঘাট দেখভাল করার দায়িত্ব যে তার সেটা তার জানা ছিল বলেও মনে হয়না। কিংবা ব্যবসার কারণে বিমান আর হেলিকপ্টারে উড়ে বেরান বলে সড়কপথ আর জলপথের পার্থক্যও হয়তো তিনি বুঝেন না। যে কারণে দেশের গুরুত্বপূর্ণ হাইওয়েগুলোতে হাঁটুপানি জমে গেলেও তিনি ভেবেছেন ‘সবকিছু ঠিকই আছে।’ একই কারণে রাস্তায় সৃষ্টি হওয়া খানাখন্দগুলোকেও তিনি ভেবেছেন মহাসড়কের স্বাভাবিক চিত্র হিসেবে।